Qəzaya uğrayan hərbi təyyarənin pilotunun nəşi dənizdən çıxarılıb 
Hərbi Hava Qüvvələrinin MİQ-29 təyyarəsi iyulun 24-də qəzaya uğrayıb
İyulun 24-də təlim-məşq uçuşları zamanı qəzaya uğrayan Hərbi Hava Qüvvələrinin MiQ-29 təyyarəsinin pilotu polkovnik-leytenant Rəşad Atakişiyevin nəşi və təyyarənin qalıqları tapılaraq dənizdən çıxarılıb Bu barədə Azərbaycan Müdafiə Nazirliynin mətbuat xidməti məlumat yayıb. Məlumatda deyilir ki, avqustun 21-də Azərbaycan Silahlı Qüvvələrinin Təlim-Tədris Mərkəzində hərbi pilotla vida mərasimi keçiriləcək. Azərbaycan Hərbi Hava Qüvvələrinin "MiQ-29" təyyarəsi iyulun 24-də təlim-məşq uçuşları keçirən zamanı qəflətən rabitə əlaqəsi kəsilib və aviasiya vasitəsi radarlardan itib. Müdafiə Nazirliyinin iyulun 25-də yaydığı açıqlamada təyyarənin Xəzər dənizinə düşdüyü bildirlir. Axtarış məqsədilə komissiya yaradılıb. Axtarışlara Türkiyə mütəxəssisləri də cəlb edilib. Təyyarənin bəzi fraqmentləri ilk dəfə avqustun 8-də tapılıb. Avqustun 19-da isə təyyarənin "qara qutu"su tapılıb. Hərbi ekspert, ehtiyatda olan polkovnik-leytenant Üzeyir Cəfərov hesab edir ki, qəzaya uğramış təyyarənin `qara qutusu` tədqiq edilməsi üçün Rusiyaya göndərilməməlidir. "Təyyarənin `qara qutusu` tədqiq edilmək üçün NATO qurumlarına göndərilməlidir. Çünki 2008, 2010, 2011-ci illərdə Azərbaycan Hərbi Hava Qüvvələrinə məxsus hərbi təyyarələrin qəzalarından sonra `qara qutular` Rusiyaya göndərilib və indiyədək qəzaların səbəbləri ilə bağlı ekspertizaların nəticələri Azərbaycan tərəfinə təqdim edilməyib," hərbi ekspert Amerikanın Səsinə bildirib. Hərbi ekspert Azərbaycana məxsus təyyarənin qəzaya uğramasını Rusiyanın müdaxiləsi ilə əlaqəndirir.